Arranca la XIII edició del Festival Hostes al Teatre del Raval
09 gener 2024

## Arranca la XIII edició del Festival Hostes al Teatre del Raval09 gener 2024Última actualització: 09 gener 2024

![](../gestion/img/c8b4ff950e14396ecb15116a43a2383692a72f37fc278137df2e7dc598fb181d.jpg)  
  

La **regidora delegada de Cultura, Balbina Sendra**, i **Isabel Cogollos, gerent de LaCasaCalba**, han presentat hui la **XIII edició del Festival HOSTES**, que es durà a terme en el Teatre del Raval entre el pròxim 13 de gener i el diumenge 10 de març. El projecte compta amb una selecció d'artistes valencians i de territoris com Catalunya o Euskal Herria que fusionen la música tradicional amb la contemporània.

  
El programa arrancarà a les **19 hores d'aquest dissabte, 13 de gener**, amb la participació de l'etnomusicòleg i multiinstrumentista basc **Amorante**, que presentarà el seu nou treball 'Harriherrihar'. Tot seguit, el músic i compositor d'Oliva, **Joan Mont**, estrenarà la seua experiència immersiva titulada 'Wildbones'.

  
Els dos concerts estaran dedicats al _looping_ i a la reinvenció dels ritmes ancestrals en nous llenguatges i sons. A més, aniran acompanyats de projeccions audiovisuals que captaran l'atenció del públic.

  
Dues setmanes més tard, el **dissabte 27 de gener**, la jove contrabaixista, cantant i compositora de Barcelona, **Magalí Datzira**, recorrerà les arrels del seu jazz influenciat per altres ritmes com el funk o el pop electrònic. Per part seua, el diumenge 11 de febrer, **Alba Armengo**, cantant i trompetista catalana, presentarà 'Murmuris del vent', un projecte delicat, commovedor i ple de talent.

  
La quarta cita tindrà lloc el **dissabte 24 de febrer**, dia en què hi haurà una funció doble protagonitzada per l'estrena del disc 'Amor Nòmada' de Joan Peiró Aznar, guitarrista de Potries que convidarà als espectadors a viatjar pel món a través dels diferents ritmes que li han influenciat.

  
En la mateixa sessió actuarà el grup **Morninblind**, encapçalat per la cantautora barcelonina Sandra Bossy-Retti i el lletrista anglés Richard Hayden amb la col·laboració de Gat, membre de la formació musical Gran Teatre Amaro i director de l'emblemàtic segell discogràfic G33G Rècords.

  
Amb la seua trepidant fusió de ritmes balcànics, _jazz manouche_ i sonoritat gitana, l'agrupació **Bratia**, encapçalada pel contrabaixista serbi establit a Barcelona, Ivan Kovacevic, serà l'encarregada de **tancar el cicle el diumenge 10 de març**.

  
Respecte als preus, les **sessions dobles costen entre 15 i 18 euros** i les **individuals giren entorn dels 10 i els 12 euros**. A més, existeix l'opció de comprar l'**abonament per a anar a tots els concerts** que costa **30 euros si s'adquireix per la pàgina web de [LaCasaCalba](https://teatreravalgandia.org/) i 35 euros si es demana en taquilla**.

  
Cogollos ha recordat que enguany, tal com ja van posar en pràctica durant l'edició passada, repartiran antifaços perquè, una vegada per sessió, el públic puga practicar l'escolta atenta. _“Sabem que és anar contra corrent, però es tracta d'una experiència que convidem a la gent a viure”_, ha comentat.

  
Finalment, ha explicat que, durant el temps que dure la iniciativa, els assistents podran visitar l'exposició **'EcoRehabilitació del Teatre del Raval'** per a conéixer el procés de transició de l'edifici cap a un espai pioner en sostenibilitat ambiental i eficiència energètica. A més, ha esmentat que, com ja és costum, en les sessions dobles s'habilitarà el Gastroespai de la mà del col·lectiu Ca Saforaui.

[Twittear](https://twitter.com/share)